SABINA ออเดอร์ “หน้ากากผ้า” ทะลัก 5 ล้านชิ้น พร้อมขายเดือนนี้ มั่นใจกระแสตอบรับเยี่ยม!
SABINA ออเดอร์ “หน้ากากผ้า” ทะลัก 5 ล้านชิ้น พร้อมขายเดือนนี้ มั่นใจกระแสตอบรับเยี่ยม!
11 พ.ค. 2563

นายบุญชัย ปัณฑุรอัมพร ประธานเจ้าหน้าที่บริหาร บริษัท ซาบีน่า จำกัด (มหาชน) หรือ SABINA ผู้ผลิตและจำหน่ายชุดชั้นในแบรนด์ “ซาบีน่า” เปิดเผยว่า จากการแพร่ระบาดของไวรัสโคโรน่าสายพันธุ์ใหม่หรือโควิด-19 ส่งผลให้หน้ากากผ้ากลายเป็นของใช้จำเป็นในการชีวิตประจำวัน บริษัทฯ จึงเดินหน้าทำตลาดหน้ากากผ้าอย่างจริงจัง โดยแบ่งการผลิตออกเป็น 2 ส่วน ได้แก่ การรับผลิต (OEM) ให้กับองค์กรต่างๆ ซึ่งตอนนี้มายอดสั่งผลิตรวมแล้วกว่า 5 ล้านชิ้น
รวมถึงการผลิตหน้ากากนาโนป้องกันไรฝุ่นภายใต้แบรนด์ “วิน-มาสก์” จำนวน 2 แสนชิ้นให้กับโรงพยาบาลศิริราช โดยหลังจากนี้ บริษัทฯ จะรุกทำตลาดองค์กร (Corporate) เพื่อผลิตหน้ากากผ้าให้กลุ่มเป้าหมาย เช่น โรงพยาบาล ร้านอาหาร ร้านกาแฟ รวมถึงบริษัทห้างร้าน และหน่วยงานต่างๆ ที่ต้องการหน้ากากผ้าคุณภาพดีสำหรับแจกจ่ายให้กับพนักงานในองค์กรหรือลูกค้า
“ในส่วนของการรับผลิตนั้น ซาบีน่าได้รับการตอบรับที่ดีมากจากหน่วยงานต่างๆ ที่ติดต่อเข้ามา เนื่องจากไว้วางใจในคุณภาพวัตถุดิบ โดยเฉพาะผ้าที่คุณภาพดี รวมถึงกระบวนการผลิต การตัดเย็บ การตรวจสอบคุณภาพภายใต้มาตรฐาน ซาบีน่า ซึ่งในส่วนนี้เราเชื่อว่า ตลาดยังโตได้อีกมาก เนื่องจากหลังจากวิกฤติโควิด-19 คลี่คลาย ประชาชนสามารถกลับมาใช้ชีวิตตามปกติได้ แต่ทุกอย่างจะเป็นความปกติภายใต้มาตรฐานใหม่หรือ “นิว นอร์มอล” (New Normal) ที่หน้ากากผ้ายังมีความจำเป็นอย่างมาก
โดยขณะนี้โรงงานผลิตของซาบีน่าทั้ง 5 แห่ง ประกอบด้วย ยโสธร, ชัยนาท, บุรีรัมย์, พุทธมณฑลสาย 5 และท่าพระ สามารถรองรับคำสั่งซื้อที่มีเข้ามาได้อย่างต่อเนื่อง” นายบุญชัย กล่าว
ขณะเดียวกัน บริษัทฯ ยังได้ผลิตหน้ากากผ้าภายใต้แบรนด์ “SABINA” โดยพร้อมแล้วที่จะวางจำหน่ายหน้ากากผ้า Triple Mask (ทริปเพิ้ล มาส์ก) ในเดือนพฤษภาคมนี้ โดยคุณสมบัติเฉพาะของหน้ากากผ้า Triple Mask (ทริปเพิ้ล มาส์ก) ของซาบีน่า จะเป็นหน้ากากผ้าพรีเมียม ปกป้องถึง 3 ชั้น ด้วยนวัตกรรม Magic Silver Innovation ที่ช่วยยับยั้งแบคทีเรีย และได้รับการรับรองมาตรฐาน SEK จากประเทศญี่ปุ่น สามารถซักและนำมาใช้ซ้ำได้ จะวางขายในราคาเพียงชิ้นละ 100 บาท
โดยเริ่มขายผ่านช่องทางออนไลน์ตลอดจนจุดขายพิเศษใหม่ๆ และเตรียมพร้อมวางขายหน้าร้านเมื่อจุดขายเปิดทำการตามปกติ ทั้งนี้ ก่อนหน้านี้ซาบีน่าได้จำหน่ายหน้ากากผ้า ภายใต้คอลเลคชั่น “ThaiFruit” โดยวางจำหน่ายในราคาชิ้นละ 150 บาท พร้อมกับชุดชั้นในคอลเลคชั่นเดียวกัน โดยจุดเด่นหน้ากากผ้าจะมีลายเดียวกันกับลวดลายชุดชั้นใน ซึ่งเน้นลวดลายผลไม้ไทยสีสันสดใสรับกับช่วงซัมเมอร์ เจาะกลุ่มลูกค้าวัยรุ่น ทำให้ยอดขายผ่านช่องทางออนไลน์เพิ่มขึ้นกว่าเท่าตัว
 
สำหรับผู้สนใจสั่งซื้อหน้ากากผ้า Triple Mask (ทริปเพิ้ล มาส์ก) แบรนด์ “SABINA” สามารถสอบถามข้อมูลเพิ่มเติมได้ที่  Facebook : SabinaThailand  และ [email protected] : @SabinaThailand
“หลังจากนี้ การสวมหน้ากากผ้า จะกลายเป็นรูปแบบปกติของการใช้ชีวิตในวิถีใหม่ เหมือนกับการสวมใส่ชุดชั้นในที่เราต้องใส่ทุกวัน ต้องดูแลความสะอาด ใส่แล้วนำไปซักเพื่อใส่ซ้ำ ทุกคนต้องมีหน้ากากผ้าติดตู้ไว้ไม่ต่างจากชุดชั้นใน เพราะนอกจากเรื่องของการแพร่ระบาดของไวรัสแล้ว ยังมีเรื่องของฝุ่น PM 2.5  ซึ่งประเด็นเกี่ยวกับความปลอดภัยด้านสุขภาพนี้ จะมีความสำคัญมากขึ้นเรื่อยๆ
ดังนั้น ธุรกิจจึงต้องปรับตัวตามวิถีใหม่ที่จะเกิดขึ้น ซึ่งซาบีน่ามั่นใจว่า เรามีความพร้อม ทั้งการผลิต การทำตลาด รวมถึงการขาย ที่เราสร้างช่องทางขายออนไลน์ให้แข็งแกร่งในช่วงหลายปีที่ผ่านมา สอดรับกับพฤติกรรมเว้นระยะห่างที่ทำให้การซื้อขายผ่านช่องออนไลน์เพิ่มสูงขึ้นอย่างต่อเนื่อง” นายบุญชัย กล่าว